
REGULAMENTUL DE ORGANIZARE ŞI FUNCŢIONARE
a Comisiei tehnice de amenajare a teritoriului și urbanism 
a municipiului Satu Mare




DISPOZIŢII GENERALE 

	1. În scopul îmbunătățirii calității deciziei referitoare la dezvoltarea spațială durabilă, în coordonarea primarului municipiului Satu Mare, potrivit prevederilor Legii nr. 169/ 2026 privind Codul Amenajării Teritoriului Amenajării, Urbanismului și Construcțiilor, se constituie Comisia tehnică de amenajare a teritoriului și de urbanism a municipiului Satu Mare, ca entitate consultativă cu atribuții de analiză și consultanță, care sprijină arhitecul șef în vederea fundamentării tehnice a avizului de inițiere, avizului tehnic al arhitectului șef, și în alte activități specifice acestuia, denumită în cuprinsul prezentului Regulament CTATU.  

	2. Componența nominală a comisiei tehnice de amenajare a teritoriului și urbanism și regulamentul de funcționare se aprobă prin hotărâre de consiliu local al municipiului Satu Mare, la propunerea arhitectului șef pe baza consultării președintelui consiliului județean, a primarului, asociațiilor profesionale din domeniul amenajării teritoriului, urbanismului, construcțiilor, instituțiilor de învățământ superior din domeniul urbanismului, arhitecturii și construcțiilor. 

3. Componența CTATU se poate modifica de câte ori este necesar prin Hotărâre a Consiliului Local Satu Mare. 

	4. Structura de specialitate din cadrul aparatului de specialitate al primarului responsabilă cu domeniul amenajării teritoriului și urbanismului convoacă prin invitații transmise prin telefon sau e-mail membrii CTATU și asigură funcționarea CTATU;

	5. Avizele și opiniile CTATU se consemnează în procesul – verbal al şedinţei, ținut într-un registru special prin grija secretariatului comisiei. Procesele-verbale se semnează de către toți membrii prezenți la ședință. 



STRUCTURA ORGANIZATORICĂ, CONDUCEREA ŞI PERSONALUL CTATU
 
	6. Activitatea CTATU se află în coordonarea Arhitectului șef al municipiului și este compusă din membri care sunt desemnați în conformitate cu cerințele din Legea nr. 169/2026 privind Codul Amenajării Teritoriului Amenajării, Urbanismului și Construcțiilor. 

	7. CTATU este formată din specialiști atestați din domeniul urbanismului, arhitecturii, mediului și peisagisticii, monumentelor istorice, arheologiei, precum și din domeniul juridic, sănătății publice, sociologiei, economiei, geografiei, construcțiilor, ingineriei geodezice sau transportului. (potrivit art. 128 alin.2 și alin.3 din Legea nr.169/2026), iar secretariatul comisiei este asigurat de persoana desemnată prin dispoziție de primar din cadrul structurii de specialitate condusă de arhitectul-șef.	

8. CTATU fundamentează din punct de vedere tehnic emiterea avizului de inițiere, avizului tehnic al arhitectului șef, și în alte activități specifice acestuia cuprinse în prevederile Cărții I din Legea 169/2026 privind Codul Amenajării Teritoriului Amenajării, Urbanismului și Construcțiilor.     

	9. CTATU nu este abilitată să ofere soluții la proiectele prezentate, oferind doar recomandări în anumite situații conform reglementărilor legale și regulamentelor aprobate. 

	10. La ședințele comisiei tehnice de amenajare a teritoriului și de urbanism nu pot participa la luarea deciziei membrii care au calitatea de autor al documentațiilor sau proiectelor sau care își desfășoară activitatea în cadrul persoanelor juridice care au avut calitatea de autor sau au colaborat/contribuit în orice mod la elaborarea documentațiilor supuse dezbaterii.. 

FUNCŢIONAREA C.T.A.T.U. 

	11. Solicitantul depune la sediul primăriei municipiului Satu Mare, după caz, cererea pentru emiterea Certificatului de urbanism, a Avizului de inițiere, respectiv documentațiile care necesită emiterea Avizului tehnic al arhitectului șef al municipiului, pentru lucrările analizate de CTATU a municipiului Satu Mare, care se înregistrează la Serviciul Informare și Relații Publice și se transmite structurii de specialitate subordonate Arhitectului Șef al municipiului Satu Mare. 

	12. Documentațiile de urbanism se depun în format analogic și în format digital (*.pdf şi *.shp *.dxf *.dwg), la scara adecvată, în funcție de tipul documentației, pe suport topografic realizat în coordonate în sistemul național de referință Stereo 1970, actualizat pe baza ortofotoplanurilor sau pe baza unor măsurători la teren, cu respectarea şi integritatea limitelor imobilelor înregistrate în evidențele de cadastru și publicitate imobiliară. 
	 
	13. Compartimentul Urbanism din cadrul structurii de specialitate subordonată Arhitectului Șef al municipiului Satu Mare verifică dacă documentația depusă este completă. În situația în care documentația este incompletă, aceasta se returnează solicitantului în maxim 30 zile de la data înregistrării, cu menționarea în scris a neconformităţilor şi a elementelor necesare completării acesteia. În situația în care documentația este completă, aceasta se înaintează spre analiza CTATU. 

	14. Secretariatul CTATU împreună cu Compartimentul Urbanism pregătesc documentațiile care urmează a fi analizate și întocmesc lista cu ordinea de zi în vederea comunicării acesteia către toți membrii comisiei. Lista cu documentațiile se comunică cu cel puțin 2 zile înainte de ședința comisiei prin invitații transmise prin e-mail.

	15. CTATU se întrunește fizic sau în format online, de regulă o dată pe lună și ori de câte ori este nevoie în funcție de numărul și complexitatea documentațiilor depuse. Ședințele vor fi conduse de către președintele comisiei. 

	16. La ședințe participă: 
- membrii CTATU; 
- angajați din cadrul Serviciului Dezvoltare Urbană; 
- alți invitați, dacă este cazul. 
	Secretariatul consemnează prezența membrilor, iar aceștia semnează la sfârșitul şedinţei în procesul-verbal de ședință. 

	17. Lucrările CTATU sunt coordonate de primarul municipiului Satu Mare, sau de unul din membrii delegați de acesta, în caz de absență motivată. După prezentare, se dă cuvântul membrilor care pot cere precizări, face observații și recomandări sau propun amendamente. În procesul-verbal se consemnează luările de cuvânt. 

	18. Lucrările CTATU se consemnează în Procesul - verbal și se semnează de către toți participanții. În caz de refuz, se va face mențiune, conform legii. Concluzia dezbaterii, formulată de președinte, se consemnează în procesul verbal de ședință.  

	19. În baza concluziilor CTATU consemnate în Procesul verbal, Compartimentul Urbanism din subordinea Arhitectului-Șef, întocmește Avizul de inițiere, care se semnează de către arhitectul șef și se aprobă de către primarul municipiului sau de către persoana căreia i s-a delegat această atribuție. Soluționarea solicitării de emitere a avizului de inițiere poate fi amânată sau respinsă motivat. 

	20. Avizul de inițiere sau comunicarea privind decizia amânării sau respingerea solicitării de emitere a avizului de inițiere se emite în termen de cel mult 30 de zile calendaristice de la data solicitării. Analizarea documentației în cadrul comisiei tehnice de amenajare a teritoriului și urbanism de la nivelul unității administrativ-teritoriale se realizează în interiorul termenului de 30 de zile calendaristice.

	21. Autoritățile administrației publice locale competente cu emiterea avizului de inițiere pentru planurile urbanistice zonale, au obligația să introducă documentația pe agenda comisiei tehnice de amenajarea teritoriului şi urbanism și să analizeze în comisie, în termen de maximum 30 de zile de la data depunerii solicitării la autoritatea administrației publice locale competente. În vederea programării documentației în comisia tehnică de amenajarea teritoriului şi urbanism, autoritățile administrației publice locale verifică documentația depusă și transmit adresa de solicitări de completare sau clarificare a acesteia, dacă este cazul, în termen de 30 de zile de la depunerea la registratura instituției.
	
22. Avizul de inițiere sau adresa de comunicare a respingerii justificate a solicitarii de inițiere a PUZ, se emite în termen de maximum 15 zile de la analizarea documentaţiei în cadrul comisiei tehnice de amenajarea teritoriului şi urbanism de la nivelul autorităţii administrației publice locale emitente sau de la nivel judeţean, pentru autorităţile administrației publice locale care nu au comisie proprie.

	23. Avizele și/sau studiile solicitate prin Avizul de inițiere sunt definitive, acestea putând fi modificate doar în urma reanalizării documentației de către CTATU, urmată de emiterea unui nou aviz de inițiere.
 
[bookmark: _Hlk117515845]	24. În urma analizării documentațiilor în cadrul şedinţei CTATU, în baza concluziilor consemnate în Procesul - verbal,  se va întocmi o Notă de fundamentare de către un specialist al Compartimentului Urbanism din subordinea Arhitectului-șef. 

	25. În baza Notei de fundamentare, se emite Avizul tehnic al arhitectului șef evidențiat cu număr de ordine, care înglobează și corelează punctele de vedere ale instituțiilor avizatoare competente, specificate în Certificatul de Urbanism sau Avizul de inițiere, precum și concluziile CTATU. 

	26. Avizul tehnic al arhitectului șef se emite în termen de maximum 15 zile lucrătoare de la depunerea documentației complete și corecte. În situația depunerii unei documentații incomplete sau care necesită modificări, răspunsul se transmite solicitantului în termen de 15 zile lucrătoare de la depunere

	27. Avizele se taxează conform Legii nr. 227/2015 privind Codul fiscal, cu modificările și completările ulterioare, a Hotărârii nr. 1/ 2016 pentru aprobarea Normelor metodologice de aplicare a Legii nr. 227/2015 privind Codul fiscal, cu modificările și completările ulterioare, corelate cu Hotărârile Consiliului Local privind aprobarea nivelului unor impozite și taxe locale. 

	28. CTATU poate amâna luarea unei decizii în cazul când are neclarități sau îndoieli cu privire la documentație, în condițiile legii. La solicitarea CTATU, elaboratorul documentației sau beneficiarul poate fi convocat și are obligația de a participa la ședința comisiei pentru a furniza eventualele elemente suplimentare necesare avizării. În situația în care CTATU solicită completarea documentației sau modificări de soluție, acest lucru se va comunica în scris solicitantului.

	29.  Ședințele CTATU nu sunt publice. 



DISPOZIŢII FINALE 

	30. Prezentul Regulament se completează cu prevederile incidente din Legea nr. 169/2025 privind Codul Amenajării Teritoriului, Urbanismului și Construcțiilor, Hotărârea nr. 525/1996 pentru aprobarea Regulamentului general de urbanism, republicat, cu modificările și completările ulterioare, respectiv cu orice reglementare incidentă în materie de amenajarea teritoriului și urbanism.         
   









				            PRIMAR,
				     Kereskényi Gábor

	










 ARHITECT ȘEF,			ȘEF SERVICIU DEZVOLTARE URBANĂ,
Arh. Burgye Ștefan		               Arh. Dobie Cristiana	

